永嘉端午行
作者：葉適
朝代：宋

paragraphs: 行春橋東峙巖北，大舫移家住無隙。
立瓶叵羅銀價踴，冰衫雪袴胭脂勒。
使君勸客親付標，兩朋予奪懸分毫。
起身齊看船勢側，橈安不動濤頭高。
古來崢水鬭勝負，湖邊常贏豈其數。
岸騰波沸相隨流，回廟長歌謝神助。
只今索莫何能爲，敗鼓攪壕觀者稀。
千年風土去不返，醉裏冤讎空展轉。